K. Tóthová, poslankyňa: (2002-02-22):
I. Presperín, podpredseda NR SR: Ďakujem. Páni poslanci, žiadam vás, aby ste sa dostavili do rokovacej sály na hlasovanie o viacerých návrhoch, ktoré boli v rámci ešte včerajšieho rokovania a ďalšie procedurálne návrhy, ktoré zazneli dnes tak, aby sme mohli pokračovať v rokovaní schôdze. Páni poslanci, žiadam vás, aby ste sa prezentovali tak, aby sme mohli pristúpiť k hlasovaniu. Prosím, prezentujeme sa, páni poslanci. Pán poslanec Langoš, keby si sa prezentoval, aby sme zistili účasť. Nemáš kartu. Strašné. Vyhlasujem prestávku 15 minút. Žiadam predsedov poslaneckých klubov, aby si zabezpečili účasť svojich poslancov. Žiadam členov výboru pre kultúru a médiá, aby okamžite skončili svoje rokovanie a prišli do rokovacej sály. Páni, rokujete v rozpore s rokovacím poriadkom. Prosím techniku, aby nahodila text, dokedy je prestávka. (Prerušenie rokovania o 9.11 hodine.) (Pokračovanie rokovania o 9.34 hodine.) I. Presperín, podpredseda NR SR: Páni poslanci, žiadam vás, aby ste prišli do rokovacej sály. Páni poslanci, ešte raz vás žiadam, aby ste prišli do rokovacej sály. Páni poslanci, prosím vás, aby ste sa prezentovali tak, aby sme mohli pristúpiť k hlasovaniu o procedurálnych návrhoch, ktoré zazneli od jednotlivých poslancov. Prosím vás, aby ste sa prezentovali. Prezentujte sa. 68 poslancov. Páni poslanci, v zmysle rokovacieho poriadku. Páni poslanci, prosím, aby ste sa prezentovali. Pán poslanec, je nás málo, choď sa prezentovať, prosím ťa. Ešte raz dávam prezentovať poslancov. Prosím, prezentujte sa, páni poslanci. Prosím, keby ste sa prezentovali. Paľo Kanis, máš dve sekundy. Vážení páni poslanci, v zmysle rokovacieho poriadku pokračujeme teraz druhým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z. Návrh zákona ste dostali pred prvým čítaním ako tlač 1261 a spoločnú správu schválenú gestorským výborom máte ako tlač 1261a. Dávam slovo poslancovi Ladislavovi Oroszovi a prosím ho, aby za skupinu poslancov návrh zákona odôvodnil. L. Orosz, poslanec: Ďakujem pekne za slovo, pán podpredseda. Vážené kolegyne, kolegovia, ctení hostia, dovoľte mi, aby som vám v mene skupiny poslancov Národnej rady Slovenskej republiky predložil v rámci druhého čítania návrh zákona, ktorým sa mení a dopĺňa zákon č. 94/1963 Zb. o rodine, ďalej zákon č. 300/1993 Z. z. o mene a priezvisku a zákon, ktorým sa mení a dopĺňa zákon o matrikách. Hlavným iniciátorom tejto zákonodarnej iniciatívy je pani poslankyňa Angelovičová, ale vzhľadom na to, že je v súčasnosti v zahraničí, ma požiadala, aby som ju na rokovaní zastúpil ako jeden z tých, ktorý návrh zákona podpísal. Hlavným cieľom tohto návrhu je vytvoriť legislatívne podmienky na to, aby po uzavretí manželstva sa mohli manželia dohodnúť tak, že popri dohode o spoločnom priezvisku si jeden z nich zachová aj svoje pôvodné priezvisko, s ktorým sa stal známym v určitej profesionálnej alebo územnej komunite. Podľa doterajšej právnej úpravy sa manželia pri uzavretí manželstva môžu dohodnúť buď na tom, že si ponechajú svoje doterajšie priezviská, alebo sa dohodnú o spoločnom priezvisku, ktorým sa stane doterajšie priezvisko jedného z manželov. Tento návrh zákona rozširuje tieto možnosti o už spomínanú možnosť jedného z manželov popri spoločnom priezvisku ponechať si aj svoje pôvodné priezvisko. Tento návrh zákona je počas tohto volebného obdobia už druhý raz v legislatívnom procese a treba povedať, že tie problémy, ktoré boli obsiahnuté pri prvom pokuse v tomto návrhu, sú už odstránené. Išlo o problém takzvaného reťazenia priezvisk. Podľa návrhu, ktorý máme k dispozícii, sa dvojité priezvisko neprenáša na deti manželov, z ktorých jeden má takéto dvojité priezvisko a takisto ak osoba, ktorá už má dvojité priezvisko, počas svojho života uzavrie ďalšie manželstvo, tak môže mať len dve priezviská. Tie pozitívne zmeny, ktoré sa prejavili v legislatívnom vyjadrení tohto návrhu oproti prvému rokovaniu, sa prejavili aj v kladnom stanovisku vlády Slovenskej republiky k tomuto návrhu a takisto v kladnom stanovisku gestorského výboru. V spoločnej správe výborov je 10, respektíve 11 pozmeňujúcich návrhov, navrhovatelia s týmito návrhmi súhlasia a chcem vás v mene skupiny poslancov, ktorá tento návrh predložila, požiadať o podporu tohto návrhu v rámci druhého a potom aj tretieho čítania. Ďakujem za pozornosť. I. Presperín, podpredseda NR SR: Ďakujem pánovi poslancovi. Prosím ho, aby zaujal miesto pre navrhovateľov. Dávam slovo určenej spoločnej spravodajkyni z výboru pre verejnú správu poslankyni Melánii Kollárikovej a prosím ju, aby informovala Národnú radu o výsledku rokovania výborov o tomto návrhu zákona a aby odôvodnila návrh a stanovisko gestorského výboru. Nech sa páči. M. Kolláriková, poslankyňa: Vážený pán predsedajúci, vážené kolegyne, kolegovia, vážení predstavitelia vlády. Výbor Národnej rady Slovenskej republiky pre verejnú správu ako gestorský výbor pri rokovaní o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách a zákon č. 222/1996 Z. z., tlač 1261, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní uvedeného návrhu zákona. Národná rada Slovenskej republiky uznesením č. 1830 z 19. decembra 2001 pridelila návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z., tlač 1261, na prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre verejnú správu. Uvedené výbory prerokovali predmetný návrh zákona v lehote určenej uznesením Národnej rady Slovenskej republiky. Gestorský výbor nedostal do dňa 24. januára 2002 žiadne stanoviská poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený, oznámené v súlade s § 75 ods. 2 a § 79 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z., tlač 1261, vyjadrených v ich uzneseniach uvedených pod bodom 3 tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z. bola schválená uznesením výboru Národnej rady Slovenskej republiky pre verejnú správu č. 421 dňa 30. januára 2002. Pán predsedajúci, skončila som. I. Presperín, podpredseda NR SR: Ďakujem, pani poslankyňa. Páni poslanci otváram rozpravu o tomto bode programu. Písomne nebol nikto prihlásený. Pán poslanec Hoffmann sa hlási ústne do rozpravy, kto sa ešte hlási ústne do rozpravy? Pán poslanec Langoš, ešte niekto? Pani poslankyňa Sárközy. Traja páni poslanci sa prihlásili do rozpravy ústne, pán poslanec Delinga, skôr. Uzatváram možnosť vystúpiť v rozprave ústne k tomuto bodu programu. Ako prvý pán poslanec Hoffmann. A. Hoffmann, poslanec: Vážený pán predsedajúci, vážené kolegyne, kolegovia. Dovoľte mi, aby som predniesol návrh na uznesenie v súvislosti s prerokovanou tlačou, ktoré sa nijako netýka podstaty a obsahu a nemení návrh prerokúvaného materiálu. Predkladám vám tento návrh na uznesenie Národnej rady Slovenskej republiky k tlači 1261. Národná rada Slovenskej republiky žiada vládu Slovenskej republiky, aby prehodnotila sídlo matričného úradu, respektíve jeho detašovaného pracoviska v prospech obcí Hrochoť a Badín v okrese Banská Bystrica. Ďakujem vám za pozornosť a prosím o podporu môjho návrhu. I. Presperín, podpredseda NR SR: Ďakujem pánu poslancovi Hoffmannovi. Pán poslanec Langoš v rozprave. J. Langoš, poslanec: Ďakujem za slovo, pán predsedajúci. Chcem upozorniť, že je spojená rozprava k dvom poslaneckým návrhom zákona, teda novelám zákona o rodine . Ja vystúpim k tomu prvému, ktorý som uviedol včera. Z rozpravy v ústavnoprávnom výbore vyplynuli ešte dva podnety na úpravu, preto si dovolím v mene 15 poslancov navrhnúť, aby zo zákona o rodine bol vypustený aj § 23 ods. 1, ktorý znie: „Štátne orgány v spolupráci so spoločenskými organizáciami a všetkými občanmi sú povinné napomáhať upevňovanie manželstva a rodiny najmä tým, že predchádzajú príčinám, ktoré by mohli viesť k narušovaniu pevnosti a trvalosti vzťahu v manželstve a rodine.“ Toto ustanovenie navrhujeme vypustiť. Druhý bod. Navrhujeme vypustiť § 46, ktorý znie, ak je to naliehavo potrebné, národný výbor je povinný urobiť predbežne i také opatrenie, o ktorom má právo inak rozhodnúť len súd, ktorému to bez meškania oznámi, súd rozhodne dodatočne. Navrhujem, aby sa pri hlasovaní hlasovalo o týchto dvoch bodoch spoločne. Ďakujem za slovo. I. Presperín, podpredseda NR SR: Ďakujem pekne, prosím pani poslankyňu Sárközy.